  Туспуктэм: Удмуртиысь Кун Кенешлэн пресс-службаез Майя Бывальцева Атыкай музъемез утисьлэн нуналэз азьын Удмуртиысь Кун Кенешын сяме пырем Батырлыкъя урок радъязы. Семьялэн араз со «От деда к сыну, от сына к внуку» мереткыл улсын ортчиз. Ужрадэ элькунысь кадет классъёсын дышетскисьёс, юнгвардеецъёс, патриот мылкыдо уж нуись огазеяськонъёслэн ыстэм муртъёссы пыриськизы. Со сярысь улосвыл парламентлэн пресс-службаез ивортӥз. Уроке ожгар службаен, ожтӥрлык поттонэн, оборонной промышленностен герӟаськем династиослэсь огмуртъёссэс ӧтизы. Дано куноос пӧлын Ижысь механикая заводысь валтӥсь инженер-конструктор Владимир Ярыгин, нимысьтыз ожгар ужрадэ пыриськись, Россилэн Героез, майор Артур Орлов, Афган, Чечен ожъёсысь ветеран, подполковник Игорь Быков вал. Пумиськонын Быдӟым Атыкай ож, Афганистанын, Чечняын но мукет интыосын ожмаськонъёс, асьме калыклэн геройлыко нюръяськемез сярысь вераськизы. Владимир Ярыгинлэн атаез ожгар офицер вал, пулемёт взводэн кивалтӥз, анаез ожез радистка луыса ортчиз. Пиез майор званиен Росси армиын служба нуэ. Кун Кенешысь мерлыко кышкыттэмлыкъя ялан ужась ӧрилэн кивалтӥсез Пётр Фомин армиын служба нуиз, Россиысь МЧС-лэн элькунъя управлениеныз 14 ар кивалтӥз. Атаез пограничник вал, быдӟым тыложез Польшаен кунгож доры пумитаз, быдэс ожез ортчиз, Вормон бере Берлинын зенитчик вал. Пиез Москваын Россиысь МЧС-лэн ёзсӧзнэтаз полковник званиын служба нуэ. Бадӟымез нунокез суворовской училищеын дышетске. Россилэн Героез Кизнерын дышетскон аръёссэ тодаз вайиз, бадӟым классъёсын со кадет луиз. « Мон герой луыны ӧй дышетскы, но дыр вуиз но, пуктэм ужпумъёсты быдэсъяно. Тӥ али ик валаны кулэ ни, кин луоды азьланяз, кыӵе пайда вайыны быгатоды. Тӥляд юн мылкыдды луыны кулэ, угось солы пумит мынӥды ке, тӥляд номыр уз пӧрмы. Но котькин мед луоды вуонояз, кыӵе гинэ кужымды но луонлыкъёсты медаз луэ, котьку огшоры адями луэ. Со туж дуно. Али тӥляд атайёсты, агайёсты, ӵыжы-выжыосты ожгар ужпумъёсты быдэсто. Асьмеос туж чебер интыын, сӥё-дано ужрадын, но эн вунэтэ, асьмелы сыӵе луонлык сёто соос – пиос, кин али отын » Артур Орлов, Россилэн Героез Кун Кенешлэн тӧроез Владимир Невоструев ивортӥз, 27-тӥ тулыспалэ парламентлэн сессияз «О кадетском образовании в Удмуртской Республике». Со кадет движениез юнматон, ожгар кадръёсты дасянэн герӟаськем лэчыт ужпумъёсты сэрттон-пертчон уже ӧръямын луоз. « Котькыӵе удыс асьтэлы мед быръёды, тӥляд кияды – элькунмылэн но кунмылэн, вуоно поколениослэн вуонозы. Котькуддылы кунмылэн зэмос кунмуртэз луыны, сое азинтонэ асьтэлэсь ватсэттэс пыртыны сӥзисько. Шуг-секытъёс шоры учкытэк, асьмелэн выжыосмы быдӟым кун кылдытӥзы, кудӥныз асьмеос данъяськиськом. <…> Росси кунлэсь экономиказэ но утиськон кужымзэ юнматон ужез азинтыны кулэ » Владимир Невоструев, Удмуртиысь Кун Кенешлэн тӧроез Батырлыкъя урок азьын пиналъёс нимысьтыз ожгар ужрадэ келяны гожтэтъёс гожтӥзы. Соосты ожгарчиослы Атыкай музъемез утисьлэн нуналаз сётозы. Атыкай музъемез утисьлэн нуналэз азьын Удмуртиысь ожгарчиослы семьяосынызы телемост радъязы. Тегъёс: Удмуртия КунКенеш пиналъёс кадетъёс Ижкар  